**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 18.11.2018, ora 8.00 – 19.11.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 19.11.2018, ora 7.00**

**RÂURI**

Debitele au fost în general staționare, exceptând afluenţii de dreapta ai Siretului, cursurile inferioare ale Jiului și Ialomiței, unde au fost în uşoară scădere și cursul superior al Prutului, unde au fost în creștere prin propagare.

Creşteri de niveluri şi debite ca urmare a precipitaţiilor slabe căzute în interval s-au înregistrat pe unele râuri mici din Banat, Oltenia, Muntenia și Dobrogea.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul superior al Sucevei, pe Moldova, pe cursul superior şi mijlociu al Trotuşului, cursul mijlociu al Siretului şi mai mici (10-30% din mediile multianuale lunare) pe râurile din bazinele hidrografice: Tur, Lăpuș, Moravița, Nera, Cerna, Bârlad, Jijia, pe unii afluenţi din bazinele hidrografice Crișul Negru (Valea Roșie, Holod, Teuz), Crișul Alb (Bănești, Sighișoara), Mureș (Luț, Comlod, Vișa, Secaș, Râul Mare, Râul Galben), Jiu (Jaleş, Coşuştea), în bazinul superior al Argeşului (R. Doamnei, Vâlsan, Argeşel) şi în bazinul inferior al Bistriţei.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în general staționare, exceptând râurile din bazinul hidrografic Vedea, cele din Dobrogea, bazinele mijlocii și inferioare ale Argeșului și Ialomiței și bazinul inferior al Oltului, unde vor fi în creștere ca urmare a precipitațiilor lichide prevăzute, cedării apei din stratul de zăpadă și propagării.

Sunt posibile creșteri de niveluri și debite și pe unele râuri mici vestul și sud-vestul țării, ca urmare a precipitațiilor slabe cantitativ prevăzute și cedării apei din stratul de zăpadă.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 18.11 – 19.11.2018 a fost în scădere, având valoarea de 2500 m3/s, sub media multianuală a lunii noiembrie (4650 m3/s).

În aval de Porţile de Fier debitele au fost în scădere..

Debitul la intrarea în ţară (secţiunea Baziaş) va fi relativ staționar (2500 m3/s).

În aval de Porţile de Fier debitele vor fi în scădere.

**2.** **Situaţia meteorologică în intervalul 18.11.2018, ora 8.00 – 19.11.2018, ora 6.00**

**ÎN ŢARĂ**

Vremea a fost deosebit de rece în regiunile estice, sudice și sud-vestice, cu precădere pe timpul zilei, iar în celelalte zone valorile termice diurne au fost apropiate sau ușor sub cele normale pentru această dată. Ziua, cerul a fost variabil în nord-vest, centru și în sud-est și mai mult noros în rest și doar izolat și trecător au fost fulguieli și lapoviță în extremitatea de sud-vest. Începând cu orele serii aria de nebulozitate și precipitații a fost în extindere și a cuprins toate regiunile. La munte a nins, în Oltenia, cea mai mare parte a Munteniei, Transilvaniei și Moldovei, au predominat ninsorile, în Maramureș au fost precipitații mixte, în Banat, Crișana au fost ploi și trecător lapoviță, iar în Dobrogea doar ploi. Punctiform cantitățile de apă au depășit 15 l/mp. Vântul a suflat slab și moderat, dar s-a intensificat treptat în a doua parte a intervalului în sudul și sud-estul teritoriului, precum și la munte, cu rafale ce au atins în general 40...50 km/h, iar în nord-estul Munteniei, local în Dobrogea și pe crestele Carpaților Meridionali și ai Munților Banatului, 55...65 km/h. Temperaturile maxime s-au încadrat între -1 grad la Rădăuți și 9 grade la Supuru de Jos, Baia Mare, Holod și Satu Mare. S-a depus strat nou de zăpadă, local în partea de sud a țării, astfel că până la ora 02 **măsura până la 12 cm în Muntenia, până la 11 cm în Oltenia și până la 14 cm în zonele montane (Munții Ceahlău). La ora 06 se înregistrau valori termice cuprinse între -2 grade la Rădăuți, Suceava, Târgu Neamț, Joseni, Miercurea Ciuc, Întorsura Buzăului și Câmpulung și 12 grade la Mangalia.**

**LA BUCUREŞTI**

Vremea s-a menținut deosebit de rece, mai ales pe timpul zilei. Cerul a fost noros, iar în cursul nopții a nins, temporar moderat cantitativ și s-a depus strat de zăpadă, care la ora 02 măsura până la 6 cm la stația meteo Băneasa. Vântul a suflat slab și moderat, dar în a doua parte a nopții, treptat, s-a intensificat, cu rafale ce au atins 40...50 km/h. Temperatura maximă a fost de 1 grad la Afumați și Băneasa și 2 grade la Filaret, iar la ora 06 se înregistrau 0 grade la toate stațiile meteo.

**3. Prognoza meteorologică în intervalul 19.11.2018, ora 8.00 – 20.11.2018, ora 8.00**

**ÎN ŢARĂ**

**Vremea va fi rece și predominant închisă, cu precipitații pe arii mai extinse în cursul zilei, în general moderate cantitativ în centrul, estul și nord-estul teritoriului. În Moldova, cea mai mare parte a Transilvaniei, Carpații Meridionali și Orientali, precum și în Munții Banatului va ninge și se va depune strat de zăpadă local consistent. În restul teritoriului vor fi precipitații mixte (la început ninsori, apoi lapoviță și ploaie), exceptând Dobrogea și Bărăganul, unde vor fi doar ploi. Se va semnala ghețuș, iar izolat și polei. Vântul va avea intensificări temporare, cu rafale în general de 45...55 km/h în sudul Moldovei și la munte și de 55...75 km/h în Dobrogea, estul și nord-estul Munteniei,** iar în restul zonelor va sufla slab și moderat. **Spre sfârșitul nopții în extremitatea de sud-vest a țării va crește probabilitatea de apariție a ploilor și a formării de polei.** Temperaturile maxime se vor încadra între -1 și 6 grade, mai ridicate spre 10...11 grade pe litoral; minimele termice vor fi cuprinse între -7 și 3 grade..

**LA BUCUREŞTI**

**Vremea va fi rece și predominant închisă. Mai ales în prima parte a zilei, se vor semnala precipitații predominant sub formă de lapoviță și ploaie, astfel că stratul de zăpadă se va topi, iar vântul va avea intensificări cu viteze în general de 40...50 km/h.** Temperatura maximă va fi de 2...4 grade, iar cea minimă de -3...-2 grade.

***II. CALITATEA APELOR***

Nu s-au înregistrat evenimente deosebite.

***III. CALITATEA MEDIULUI***

1. **În domeniul aerului**

***Comisariatul Județean Ilfov din cadrul Gărzii Naționale de Mediu*** a informat telefonic despre producerea, in dimineața zilei de 18.11.2018 unui incendiu cu degajare de fum dens la o hala de depozitare/producție aparținând fabricii de mezeluri ANGST, cu o suprafață de 500 mp, situate în municipiul Buftea. La fata locului s-a deplasat laboratorul mobil al Agenției Naționale pentru Protecția Mediului pentru efectuarea determinărilor de aer. Incendiul a fost stins prin intervenția mai multor echipaje ale ISU. Nu au fost înregistrate victime.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**